Diari Oficial de la Generalitat Valenciana


Sumari del DOGV 5072, del 17-08-2005 (2005/8967)

ORDRE de 27 de juliol de 2005, de la Conselleria d'Economia, Hisenda i Ocupació, per la qual es convoquen les ajudes per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball per a l'exercici de 2005 i s'establixen les bases que les regulen.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5072

Data del DOGV
:   17-08-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/8967


Data del document
:   27-07-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * institució pública
    * seguretat en el treball
    * ajuda pública
    * sindicat
    * suport econòmic
    * estudi del treball
    * organització patronal
    * administració local
    * societat sense fins de lucre

ORDRE de 27 de juliol de 2005, de la Conselleria d'Economia, Hisenda i Ocupació, per la qual es convoquen les ajudes per a la realització d'accions de prevenció de riscos laborals i promoció d'activitats destinades a la millora de la seguretat i salut en el treball per a l'exercici de 2005 i s'establixen les bases que les regulen. [2005/8967]
  
La Llei 31/1995, de 8 de novembre, de Prevenció de Riscos Laborals, establix que la política en matèria de prevenció tindrà com a objecte la promoció de la millora de les condicions de treball, dirigida a elevar el nivell de protecció i de la seguretat i salut dels treballadors en el treball. De la mateixa manera, les administracions públiques fomentaran aquelles activitats amb vista a reduir els riscos laborals i a la promoció d'estructures eficaces de prevenció.
  
La lluita contra la sinistralitat laboral és una responsabilitat compartida d'empresaris, treballadors, administracions públiques i el conjunt de la societat.
  
La prevenció dels riscos laborals ha d'estar concebuda com un element integrador present en totes les decisions empresarials i en tot l'àmbit de les relacions laborals, així com en les fases dels processos productius de béns i servicis, per la qual cosa les polítiques d'ocupació han de considerar la prevenció com un factor essencial d'elles.
  
El teixit productiu de la Comunitat Valenciana constituït majoritàriament per xicotetes i mitjanes empreses, que sovint no compten amb els coneixements i recursos necessaris per a implantar en els seus centres de treball unes mesures de seguretat adequades, fa necessari que des de l'administració es fomente que les associacions empresarials, organitzacions sindicals, institucions i altres entitats realitzen accions en el camp de la prevenció que per la seua repercussió sectorial o professional faciliten que els seus resultats arriben a les empreses d'una manera més homogènia, sense que la seua grandària siga un obstacle insalvable per a accedir a unes condicions de seguretat i salut en el treball adequades.
  
En la planificació de l'activitat de promoció de la prevenció està present la difusió de la cultura preventiva de forma generalitzada, però també incidint en problemàtiques més especifíques i amb major repercussió en els índexs de sinistralitat laboral, per això l'administració i els agents socials, constatat l'increment de la sinistralitat mortal l'any 2003, van decidir unir esforços a fi de propiciar les condicions necessàries per a eradicar les situacions de risc que causen estos accidents. Amb este fi el «Pla d'Acció Contra els Accidents Mortals de la Comunitat Valenciana 2004-2006», subscrit entre la Conselleria d'Economia, Hisenda i Ocupació, la Confederació d'Organitzacions Empresarials de la Comunitat Valenciana (CIERVAL) i l'organització sindical Comissions Obreres del País Valencià (CC OO-PV) en data 13 de febrer del 2004, recull dins dels seus objectius la realització d'actuacions en el marc dels programes de foment i promoció de la prevenció, posant major èmfasi en aquells sectors o factors de risc amb majors índexs de sinistralitat; per consegüent es tindrà en compte com a criteri amb especial preferència aquelles actuacions que es projecten en este àmbit.
  
D'altra banda, la promulgació de la Llei 54/2003, de 12 de desembre, de reforma del marc normatiu de la prevenció de riscos laborals, i de la Llei 38/2003, de 17 de novembre, General de Subvencions, amb caràcter de legislació bàsica en molts dels seus preceptes, i del Decret 279/2004, de 17 de desembre, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat, incidixen directament tant en la matèria regulada com en el procediment per a la concessió de les ajudes, per la qual cosa esdevé necessari efectuar una adaptació de les bases aprovades per l'Ordre de 22 d'abril del 2002, posteriorment modificades per l'Ordre de 5 de març del 2003 i per la de 8 de novembre del 2004, per a una major claredat expositiva que facilite la seua aplicació.
  
La present ordre té com a objecte convocar i regular les bases del règim d'ajudes, per a l'exercici de 2005, coincidint amb el Programa Operatiu de la Comunitat Valenciana (POCV) presentat a la Comissió Europea, en el marc de Suport Comunitari i el Pla de Desenvolupament Regional per a les Regions de l'Objectiu 1, amb el cofinançament del Fons Europeu de Desenvolupament Regional.
  
Les ajudes com ja van ser formulades en la previsió del Pla d'Acció contra els Riscos Laborals i en el POCV i que ara s'emfatitzen en el Pla d'Acció Contra els Accidents Mortals de la Comunitat Valenciana, es destinaran a impulsar i facilitar la realització d'estudis i investigacions de caràcter tècnic sobre seguretat i salut en el treball, adequació dels equips de treball a la normativa vigent i de les interaccions entre productivitat, reordenació del temps de treball i seguretat i a l'elaboració de manuals i guies pràctiques d'avaluació i gestió de riscos laborals i d'autoaplicació en el si de les empreses, i la seua promoció.
  
En virtut d'això i en l'exercici de les competències que en matèria de seguretat i salut en el treball té atribuïdes la Comunitat Valenciana procedix establir este règim d'ajudes per al desenvolupament d'accions de prevenció de riscos laborals i promoció de la millora de la seguretat i salut en el treball amb vigència en l'exercici de 2005.
  
Per això, i fent ús de les facultats atribuïdes per l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article únic
  
Es convoquen ajudes destinades a la promoció d'actuacions destinades a la millora de la seguretat i salut en el treball i en general al foment de la prevenció de riscos laborals en l'àmbit territorial de la Comunitat Valenciana i s'aproven les bases que regiran en l'exercici de 2005.
  
Les bases es contenen en l'annex de la present ordre de convocatòria.
  
El termini per a presentació de sol·licituds serà d'un mes comptat a partir de l'endemà de la publicació de la present ordre en el Diari Oficial de la Generalitat Valenciana.
  
DISPOSICIÓ ADDICIONAL
  
Per a l'any 2005 de conformitat amb el que establix la Llei 14/2004, de 29 de desembre, de Pressupostos de la Generalitat Valenciana, la Conselleria d'Economia, Hisenda i Ocupació finançarà les ajudes les bases de les quals s'aproven en la present ordre, a càrrec del programa 315.10, Condicions de Treball i Administració de les Relacions Laborals, línia pressupostària T2440.000, amb un import de 613.465 euros. Esta dotació es podrà veure ampliada de conformitat amb el que preveu el Programa Operatiu de la Comunitat Valenciana per a l'any 2005, sempre que es genere el crèdit corresponent.
  
DISPOSICIÓ DEROGATÒRIA
  
Queden derogades les Ordres de 22 d'abril del 2002 (DOGV de 25 d'abril), de 5 de març del 2003 (DOGV d'11 de març) i de 8 de novembre del 2004 (DOGV de 10 de novembre), de la Conselleria d'Economia, Hisenda i Ocupació, per la qual s'establixen les bases que regulen les ajudes per al desenvolupament d'accions de prevenció de riscos laborals i promoció d'activitats destinades a la millora de la seguretat i salut en el treball i es modifiquen determinats apartats de les dites bases, respectivament.
  
Disposició transitòria
  
El que disposa la present ordre s'aplicarà als procediments de concessió de subvencions iniciats a partir de l'acabament del termini d'adequació previst en la disposició transitòria primera de la Llei 38/2003, de 17 de novembre, General de Subvencions Els procediments ja iniciats a l'entrada en vigor de la dita llei o durant el termini d'adequació abans assenyalat es regiran per la normativa anterior que els siga d'aplicació, segons el que disposa els apartats 1 i 2 de la disposició transitòria segona de la Llei General de Subvencions.
  
DISPOSICIONS FINALS
  
Primera
  
Es faculta el director general de Treball i Seguretat Laboral per a dictar les instruccions i adoptar les mesures que considere oportunes per al desplegament i l'aplicació del que disposa la present ordre.
  
Segona
  
Contra el que disposa la present ordre, que posa fi a la via administrativa, podrà interposar-se recurs potestatiu de reposició davant de l'òrgan que l'ha dictat, en el termini d'un mes des de la publicació en el Diari Oficial de la Generalitat Valenciana o ser impugnada directament davant de l'ordre jurisdiccional contenciós administratiu, en el termini de dos mesos d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.
  
Tercera
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 27 de juliol de 2005
  
El conseller d'Economia, Hisenda i Ocupació
  
GERARDO CAMPS DEVESA
  
ANNEX
  
Bases que regulen el règim d'ajudes destinades a la promoció de la prevenció de riscos laborals en l'àmbit de la Comunitat Valenciana en l'exercici de 2005.
  
Capítol I
  
Disposicions generals
  
Primera. Objecte i àmbit
  
Les presents bases tenen com a objecte regular les ajudes econòmiques per a la promoció d'activitats destinades a la millora de la seguretat i salut en el treball i a la promoció de la Prevenció de Riscos Laborals en l'àmbit territorial de la Comunitat Valenciana.
  
Les ajudes establides podran finançar alguna de les actuacions següents:
  
1. Amb caràcter general:
  
1.1 Realització d'estudis i investigacions de caràcter tècnic sobre seguretat i salut en el treball i de les interaccions entre productivitat, reordenació del temps de treball i seguretat, i la seua promoció.
  
1.2. Elaboració de manuals i guies pràctiques per al desenvolupament de la gestió integral de la prevenció de riscos laborals: avaluació, planificació, formació, etc. i d'autoaplicació al si de les empreses.
  
1.3. Edició de programes divulgatius en matèria preventiva per a la seua difusió per qualsevol mitjà de comunicació social.
  
1.4. Creació i implantació de portals telemàtics relacionats directament amb la prevenció de riscos laborals.
  
2. Actuacions en el marc de l'Acord contra la Sinistralitat Mortal de 13 de febrer del 2004.
  
2.1 Estudis i investigacions tècniques sobre els factors de risc amb major incidència en la sinistralitat mortal.
  
2.2 Estudis tècnics per a l'adaptació dels equips de treball a la normativa vigent i especialment al que establix el RD 1215/97, de 18 de juliol (BOE de 7 d'agost).
  
2.3 Edició i difusió de publicacions divulgatives sobre les causes que produïxen els accidents greus i mortals amb indicació de les mesures per a la seua prevenció.
  
2.4 Establiment de sistemes de control de qualitat dels estudis de seguretat i salut en obres o si és el cas de l'estudi bàsic, previ al visat del projecte pel col·legi professional corresponent.
  
Només podran ser objecte d'ajuda les activitats que s'exercisquen dins de l'exercici econòmic de 2005.
  
Les dites activitats podran haver-se iniciat abans de la sol·licitud d'ajuda, sempre que es reallitzen en la seua totalitat al llarg de tal exercici i reunisquen els requisits per a la seua concessió.
  
Segona. Beneficiaris de les ajudes.
  
Podran ser beneficiaris de les ajudes les associacions empresarials, les organitzacions sindicals, institucions públiques, corporacions de dret públic i entitats privades sense ànim de lucre, l'àmbit territorial d'actuació de les quals comprenga el de la Comunitat Valenciana i sempre que els seus fins tinguen directa relació amb les matèries objecte d'esta convocatòria.
  
Podran, així mateix, ser beneficiàries les entitats locals i institucions que en depenen.
  
No podran tindre la condició de beneficiaris els subjectes que incórreguen en les prohibicions recollides en els apartats 2 i 3 de l'article 13 de la Llei General de Subvencions.
  
Tercera. Import de les ajudes i compatibilitat. Despeses elegibles. Subcontractació amb tercers.
  
1. La quantia que podrà concedir-se en concepte de subvenció no excedirà, amb caràcter general, del 80 per cent del cost pressupostat per actuació.
  
La subvenció podrà aconseguir la totalitat del cost pressupostat per a la realització d'actuacions incloses en el Pla d'Actuació contra la sinistralitat mortal de la Comunitat Valenciana, així com aquelles que pel seu àmbit sectorial o territorial es considere d'interés d'acord amb els criteris d'avaluació establits en la base quarta.
  
2. Les despeses elegibles per a donar lloc a les ajudes s'atendran de conformitat amb els Reglaments dels Fons Estructurals Europeus. Seran subvencionables els tributs i impostos indirectes quan no siguen objecte de recuperació o compensació pel beneficiari.
  
En el cas que la despesa subvencionable per prestacions de servicis a realitzar per empreses de consultoria o d'assistència tècnica supere els 12.000 euros, el beneficiari haurà de sol·licitar com a mínim tres ofertes de diferents empreses amb caràcter previ a la contractació del compromís per a la prestació del servici, llevat que per les especials característiques de les despeses subvencionables no existisca en el mercat suficient nombre d'entitats que el presten, o llevat que la despesa s'haja realitzat amb anterioritat a la sol·licitud de la subvenció. L'elecció entre les ofertes presentades, que hauran d'aportar-se en la justificació, o, si és el cas, en la sol·licitud de la subvenció, es realitzarà conforme a criteris d'eficiència i economia, i s'haurà de justificar expressament en la Memòria explicativa del projecte quan l'elecció no recaiga sobre l'oferta més econòmica.
  
Les despeses realitzades amb anterioritat a la sol·licitud de subvenció podran ser admeses sense subjecció a concurrència d'ofertes prèvies; no obstant això, en este cas l'entitat beneficiària acreditarà en la memòria que presente les raons objectives que ha pres en consideració per a l'elecció de l'entitat prestadora del servici o subministrament.
  
3. Podrà subcontractar-se totalment o parcialment l'activitat subvencionada amb entitats o empreses no sotmeses a les prohibicions de l'article 29.7 de la Llei General de Subvencions.
  
La subcontractació quan supere la quantia del 20 per cent de la subvenció que, si és el cas, es concedisca i excedisca de 60.000 euros, haurà de formalitzar-se per escrit i ser autoritzada prèviament per l'òrgan competent, que en la resolució que pose fi al procediment es pronunciarà sobre esta.
  
4. Les ajudes regulades en les presents bases seran compatibles amb qualssevol altres que obtinguen els beneficiaris procedents d'entitats publiques o privades alienes a ells, sempre que la suma de totes elles no supere el cost efectiu d'execució de l'actuació subvencionada.
  
Quarta. Criteris d'avaluació de les sol·licituds.
  
Per a la concessió de les ajudes es valoraran els aspectes següents, amb les puntuacions màximes que podran obtindre's amb base cent:
  
1. La incidència del projecte en la millora de les condicions de treball i l'eficàcia de l'acció preventiva o en la promoció de la cultura preventiva, amb especial atenció a la seua inclusió entre les actuacions previstes en el Pla d'Acció contra els accidents mortals de la Comunitat Valenciana. La puntuació màxima que podrà adjudicar-se conforme a este criteri serà del 30 per cent.
  
2. El sector sobre el qual es pretenga actuar, en funció de la sinistralitat laboral que es constate en les estadístiques oficials d'accidents de treball i malalties professionals. La puntuació màxima que podrà adjudicar-se conforme a este criteri serà del 20 per cent.
  
3. La localització geogràfica dins de la Comunitat Valenciana, en funció, així mateix, dels paràmetres del punt anterior. La puntuació màxima que podrà adjudicar-se conforme a este criteri serà del 20 per cent.
  
4. La implantació del sol·licitant en el sector o sectors d'activitat econòmica en què es pretenga desenvolupar l'actuació. La puntuació màxima que podrà adjudicar-se conforme a este criteri serà del 15 per cent.
  
5. La solvència tècnica i la capacitat de gestió de l'entitat sol·licitant. La puntuació màxima que podrà adjudicar-se conforme a este criteri serà del 15 per cent.
  
En el cas d'empat s'atorgarà preferència per a la concessió de l'ajuda a aquells sol·licitants que acrediten ocupar, abans de l'entrada en vigor de les presents bases, major percentatge de treballadors discapacitats en relació amb les seues plantilles respectives. La preferència serà aplicable en la forma prevista en l'article 6 del Decret 279/2004, del Consell de la Generalitat Valenciana.
  
Capítol II
  
Procediment de concessió. Instrucció i Resolució.
  
Cinquena. Presentació de sol·licituds.
  
Les sol·licituds es realitzaran per mitjà d'instància dirigida al conseller d'Economia, Hisenda i Ocupació segons model normalitzat, i es presentaran en les corresponents Direccions Territorials d'Ocupació i Treball, o en qualssevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Documentació.
  
Les sol·licituds hauran de dur adjunta la documentació acreditativa i identificativa del sol·licitant i, si és el cas, del seu representant legal, a més de la que s'especifica a continuació:
  
a) Certificació de trobar-se al corrent de les obligacions de Seguretat Social i de caràcter tributari davant de la hisenda pública estatal, autonòmica, i si és el cas, de l'impost d'activitats econòmiques, en la forma regulada en l'Ordre de 30 de maig de 1996, de la Conselleria d'Economia, Hisenda, la validesa de la qual haurà d'estendre's fins a la data d'acabament del termini de presentació de sol·licituds.
  
b) Dades de domiciliació bancària segons model facilitat a este efecte (fitxa de manteniment de tercers), excepte si s'ha presentat abans i no ha experimentat variació, en este cas bastarà declaració en este sentit.
  
c) Projecte o memòria explicativa de l'actuació que s'ha de realitzar, amb expressió de modalitat d'execució i calendari previsible de realització.
  
d) Pressupost desglossat per partides, segons despeses elegibles i detall d'actuacions de realització directa i/o realització per mitjà de subcontractació amb tercers.
  
e) Activitats per a les quals se sol·licita autorització de subcontractació quan el seu cost supere els limites establits en l'apartat 3 de la base tercera.
  
f) Fonts de finançament i procedència, incloent-hi l'ajuda que se sol·licita.
  
g) Si l'entitat sol·licitant ha iniciat a l'activitat per a la qual sol·licita subvenció abans de la sol·licitud, adjuntarà annex a la memòria en què es detallen les actuacions iniciades, la subcontractació d'estes i les despeses efectuades fins a la dita data, les quals es justificaran amb el conjunt de despeses subvencionables en el moment procedimental oportú.
  
h) Declaració responsable sobre les ajudes que puguen haver-se percebut amb la mateixa finalitat, procedents de qualssevol administracions o ens públics, nacionals i internacionals.
  
i) Declaració responsable de no incórrer en les prohibicions per a obtindre la condició de beneficiari recollides en els apartats 2 i 3 de l'article 13 de la Llei 38/2003, de 17 de novembre, General de Subvencions.
  
j) Declaració responsable sobre el compliment de la normativa sobre integració laboral de persones amb discapacitat, o si és el cas, acreditació d'estar-ne exempt.
  
En el cas que els documents exigits que han d'adjuntar la sol·licitud de concessió d'ajudes ja es troben en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats i no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què fa referència el document.
  
Quan la sol·licitud no reunisca els requisits assenyalats en l'article 70.1 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb esta ordre resulte exigible, es requerirà l'interessat, de conformitat amb l'article 71 de la mencionada llei, perquè en el termini de 10 dies, esmene la falta o adjunte els documents preceptius, amb la indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en l'article 42 de la Llei esmentada.
  
Setena. Procediment de concessió.
  
El procediment per a la concessió de les ajudes es tramitarà en règim de concurrència competitiva.
  
Es podrà adjudicar la totalitat del crèdit disponible a la millor o millors propostes presentades, per a garantir la seua viabilitat i en funció dels imports sol·licitats per les entitats beneficiàries.
  
Vuitena. Instrucció del procediment.
  
1. Les Direccions Territorials d'Ocupació i Treball, una vegada complets els expedients, els enviarà a l'Àrea de Relacions Laborals i Seguretat Laboral de la Direcció General de Treball i Seguretat Laboral, òrgan que realitzarà la instrucció del procediment de concessió, en els termes previstos en l'article 24 de la Llei 38/2003, de 17 de novembre, General de Subvencions.
  
2. L'òrgan instructor, una vegada realitzades les activitats d'instrucció pertinents, els traslladarà a la Comissió indicada en l'apartat següent.
  
3. Per a l'avaluació de les sol·licituds, conforme preveu l'article 22 de la Llei General de Subvencions, es constituirà una Comissió que adaptarà el seu funcionament a les regles generals que s'apliquen als òrgans col·legiats, i que estarà integrada pels funcionaris de la Direcció General de Treball i Seguretat Laboral següents:
  
- El cap de l'Àrea de Relacions Laborals i Seguretat Laboral, que serà el seu president.
  
- El cap del Servici d'Assessorament i Assistència Tècnica en Prevenció de Riscos Laborals.
  
- El cap de Servici de Condicions de Treball.
  
- El cap de Secció de Coordinació i Control que actuarà com a secretari.
  
4. La Comissió d'Avaluació emetrà, en un termini no superior a un mes, informe d'avaluació de les sol·licituds conforme als criteris de la base quarta. En el dit informe, amb expressió succinta dels motius pels quals ha procedit a la valoració i ponderació de les sol·licituds, s'establirà una prelació per ordre de major a menor puntuació; i es podran efectuar recomanacions amb vista a l'import de les subvencions que facen viables les actuacions projectades.
  
5. L'òrgan instructor, a la vista de l'expedient i de l'informe de la Comissió, formularà proposta de resolució que elevarà a l'òrgan competent per a resoldre.
  
6. El termini màxim per a la tramitació del procediment i notificar la seua resolució serà de sis mesos des de l'acabament del termini de presentació de sol·licituds. Una evgada transcorregut aquell si no ha recaigut resolució expressa, s'entendrà desestimada la sol·licitud, això sense perjudici que subsistisca l'obligació legal de resoldre-la.
  
Novena. Resolució.
  
1. El director general de Treball i Seguretat Laboral, per delegació del conseller d'Economia, Hisenda i Ocupació, serà competent per a concedir les ajudes l'import de les quals no excedisca de 60.000 euros.
  
2. La concessió de subvencions per un import superior a l'indicat en l'apartat anterior correspondrà al conseller d'Economia, Hisenda i Ocupació.
  
3. Quan la resolució de concessió s'aparte de la proposta definitiva emesa per l'òrgan instructor, s'hi farà constar amb expressió de la motivació que la sustente.
  
4. Si es concedix l'ajuda, la resolució fixarà expressament el seu import i incorporarà, si és el cas, les condicions, obligacions i determinacions accessòries a què ha de subjectar-se el beneficiari.
  
5. Les càrregues, els modes i les condicions de la subvenció s'imputaran al beneficiari, sense que este puga oposar les excepcions que, si és el cas, deriven de les seues relacions jurídiques amb tercers.
  
6. Les resolucions de concessió podran retrotraure els seus efectes a l'activitat exercida amb anterioritat a la data d'aquelles, sempre que esta s'incloga en el present exercici.
  
Les resolucions esgotaran la via administrativa i podran ser impugnades directament davant de la Jurisdicció Contenciosa Administrativa en el termini de dos mesos comptats des de l'endemà de la notificació, d'acord amb el que establix l'article 46 de la Llei 29/1998, de 13 de juliol, sense perjudici de la interposició de qualsevol altre recurs que els legitimats per a això estimen procedent.
  
Desena. Reformulació de sol·licituds.
  
1. Quan la proposta de la Comissió d'Avaluació determine una quantia de subvenció que no supere el 75 per cent de la sol·licitada, es posarà immediatament en coneixement del sol·licitant perquè en el termini de deu dies, puga formular adaptació del projecte d'actuació a la quantitat proposada per la Comissió d'Avaluació, respectant l'objecte, les condicions i la finalitat de la subvenció.
  
2. Una vegada verificada la nova proposta per la Comissió, esta emetrà un informe respecte d'això i l'òrgan instructor elevarà proposta de resolució a l'òrgan competent per a resoldre.
  
Onzena. Terminació convencional.
  
Quan per raó de la quantia a concedir corresponga resoldre al conseller d'Economia, Hisenda i Ocupació, l'òrgan instructor podrà proposar l'acabament convencional del procediment, en els termes previstos en l'article 88 de la Llei de Règim Jurídic de les Administracions Publiques i del Procediment Administratiu Comú.
  
A este efecte, l'instrument convencional determinarà les obligacions i els drets per a les parts firmants, les quanties econòmiques que es concedisquen per la Generalitat Valenciana i les que hagen d'aportar, si és el cas, els beneficiaris així com el procediment de control, justificació i acreditació de la despesa i pagament de les ajudes.
  
Dotzena. Publicitat de les subvencions concedides.
  
Als efectes previstos en l'article 18 de la Llei General de Subvencions, es publicarà en el Diari Oficial de la Generalitat Valenciana la relació de les subvencions concedides d'acord amb les presents bases.
  
La dita relació contindrà, a més de les prescripcions contingudes en el número 1 de l'article 18 mencionat, relatives a la convocatòria, programa i crèdit pressupostari, les dades següents:
  
1. Núm. d'ordre dels procediments.
  
2. Entitat beneficiària.
  
3. Data de la resolució de concessió o de l'instrument convencional que ha posat fi al procediment.
  
4. Import de la subvenció.
  
5. Breu descripció de l'activitat subvencionada.
  
La publicació de les ajudes concedides en cap cas suplirà la notificació als beneficiaris, ni produirà altres efectes que els perseguits per la Llei General de Subvencions.
  
Tretzena. Resolució d'incidències.
  
L'òrgan competent per a la concessió de les ajudes, resoldrà les incidències que es produïsquen, i en especial els supòsits de:
  
1. Modificacions justificades del projecte inicial.
  
2. Canvis en la titularitat de l'actuació.
  
3. Pròrrogues per a l'execució del projecte i per al compliment de les condicions particulars de la concessió, amb caràcter excepcional i sempre que se sol·liciten abans de l'expiració del termini o terme la pròrroga de la qual es pretén.
  
4. Pròrrogues del termini per a l'aportació de documents acreditatius de l'execució del projecte als efectes de liquidació de l'ajuda.
  
Catorzena. Justificació de despeses i pagament de les ajudes.
  
1. Les entitats beneficiàries justificaran l'activitat subvencionada per mitjà de la rendició d'un compte justificatiu amb data límit de 30 de novembre del 2005, llevat que per circumstàncies concurrents es determine un termini distint en la mateixa resolució de concessió o a petició del beneficiari instada abans de la dita data. En cap cas la justificació serà posterior a l'acabament de l'exercici.
  
El dit compte justificatiu inclourà, sota responsabilitat del declarant, els punts següents:
  
1.1 Una memòria detallada sobre les actuacions realitzades.
  
1.2. Acreditació d'haver executat el projecte de conformitat a les presents bases i resolució o instrument convencional de concessió.
  
1.3. Factures i la resta de documents justificatius de la despesa efectuada, d'acord amb la normativa vigent i la categoria de despeses elegibles.
  
1.4. Acreditació, si és el cas, del compliment de les obligacions i condicions específiques que s'han establit en la resolució.
  
2. El pagament es lliurarà en els termes fixats per la resolució de concessió, i es podran efectuar lliuraments parcials que respondran al ritme d'execució de les accions subvencionades.
  
En tot cas, tot pagament que s'efectue requerirà de justificació prèvia de l'activitat exercida i les despeses efectuades, per mitjà de factures i la resta de documents de valor probatori equivalent amb validesa en el tràfic jurídic mercantil.
  
Quinzena. Obligacions del beneficiari.
  
Són obligacions del beneficiari:
  
1. Realitzar, i acreditar, l'activitat que fonamenta la concessió de la subvenció.
  
2. El compliment dels requisits i condicions que determine la resolució de concessió de l'ajuda, així com les que deriven de la llei, la seua naturalesa o objecte.
  
3. Trobar-se al corrent de les seues obligacions tributàries i enfront de la Seguretat Social en els termes previstos en l'Ordre de 30 de maig de 1996, de la Conselleria d'Economia i Hisenda o norma que la substituïsca.
  
4. El sotmetiment a les actuacions de control financer que corresponen a la Intervenció General en relació amb les ajudes concedides, així com a les determinades pels òrgans de control de la Unió Europea.
  
5. Fer constar de manera explícita en la difusió de les accions subvencionables, el suport de la Generalitat Valenciana a través de la Conselleria d'Economia, Hisenda i Ocupació i de la Unió Europea, als efectes de publicitat relativa al cofinançament per fons de la Generalitat Valenciana i del FEDER, en els termes previstos pel Reglament CE núm. 1159/2000 de la Comissió de 30 de maig del 2000 (DOCE de 31.2.2000) i per l'article 18.4 de la Llei General de Subvencions.
  
6. Comunicar, en qualsevol moment de la vigència de l'expedient, altres ajudes públiques i privades que han obtingut o sol·licitat per al mateix projecte amb posterioritat a la data de presentació de la sol·licitud, la qual cosa donarà lloc al corresponent expedient d'adequació de l'ajuda i adaptació a les noves circumstàncies financeres del beneficiari.
  
El beneficiari cedirà a la Generalitat Valenciana els drets de difusió i d'explotació estadística que generen les actuacions subvencionades per un termini no inferior a tres anys comptat des de la data de notificació de la concessió de les subvencions.
  
La dita cessió no suposarà menyscabament dels drets de propietat intel·lectual ni dels drets del beneficiari sobre els resultats de la seua activitat.
  
Setzena. Control de les accions. Reintegrament de subvencions.
  
1. La Direcció General de Treball i Seguretat Laboral realitzarà el control i seguiment de les accions a través de les comprovacions que considere necessàries per al compliment pel beneficiari de les seues obligacions i de les condicions i termes pels quals ha obtingut subvenció.
  
2. Per a determinar els efectes, si és el cas, de l'incompliment caldrà tindre en compte el caràcter essencial o no del requisit, condició o obligació incomplit. Es consideren essencials els requisits, les condicions o les obligacions que determinarien que el beneficiari no haguera pogut adquirir el dret a la subvenció o que desvirtuen la finalitat principal d'esta.
  
3. Tota alteració de les condicions no essencials tingudes en compte per a la concessió de la subvenció, la falta d'acreditació de la totalitat de la despesa del projecte aprovat, i en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.
  
4. Quedarà sense efecte la resolució de concessió, amb obligació si és el cas de reintegrament de les quantitats que s'hagen lliurat, quan hi concórreguen les causes dels articles 37 de la Llei General de Subvencions i 47.9 de la Llei d'Hisenda Pública de la Generalitat Valenciana, i particularment les següents:
  
a) L'alteració essencial d'alguna de les característiques del projecte aprovat.
  
b) La falta de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques que en el seu conjunt excedisquen dels límits establits.